Didrik Rye Heyerdahl

Didrik Rye Heyerdahl (født 6. februar 1894 i Trondheim, død 13. oktober 1986 i Oslo) var en norsk forretnngsmann.

Han begynte sitt yrkesliv som konsulatsekretær i årene 1917–1920 ved det norske generalkonsulatet i Montréal i Canada. I Oslo hadde han forskjellige jobber inntil han startet, eide og drev brevskolen Korrespondanseakademiet, senere kalt KA-Skolen og det tilknyttede trykkeriet KA Trykk AS.

 Politisk virksomhet 
Sommeren 1936 ledet Didrik Heyerdahl en gruppe aktivister i partiet Nasjonal Samling som sto for avlytting og ransaking hos den tidligere bolsjeviklederen Lev Trotskij. Etter å ha tapt maktkampen mot Stalin hadde Trotskij fått opphold i Norge på betingelse av at han ikke skulle drive politisk virksomhet. Heyerdahls gruppe avslørte at Trotskij hadde en omfattende politisk virksomhet, slik at Trotskij måtte forlate Norge. Heyerdahls gruppe ble selv arrestert og Heyerdahl ble dømt til 120 dagers betinget fengsel. Ved partisplittelsen i 1937 brøt Didrik Heyerdahl med Nasjonal Samling.

Under den annen verdenskrig sluttet Heyerdahl seg i 1940 til Milorg D 13300, som drev etterretnings- og sikringstjeneste i Asker og Bærum. Han ble arrestert den 12. februar 1941 og plassert i Møllergata 19 der han etter kort tid ble sluppet fri igjen.

 Genealogi og heraldikk 
Heyerdahl var interessert i slektshistorie, skrev tre artikler i Norsk slektshistorisk tidsskrift, deltok i flere internasjonale genealogiske og heraldiske kongresser og var en venn av bl.a. genealogen Otto Sverdrup Engelschiøn.

Heyerdahl var også interessert i heraldikk og fikk slektens våpenskjold tegnet av Jan Raneke og publisert i Skandinavisk Vapenrulla. Heyerdahl tok initiativet overfor Hans Cappelen til å utgi dennes bok Norske slektsvåpen, Oslo 1969, trykt hos KA Trykk AS. Boken kom i 2. opplag i 1976.

 Familie 
Heyerdahl var fraskilt og hadde ikke barn. Hans foreldre var Johan Fredrik Schou Heyerdahl (1862–1954) gift med Sofie Rye (1868–1955). Heyerdahls søster Ingeborg Heyerdahl (1901–1998) var gift med maleren Per Rom. 

Heyerdahl stammer fra eidsvollsmannen Christian Adolph Diriks gjennom mormoren Cathinka Sophia Diriks (død 1899) gift med Didrik Hegermann Rye (død 1914) som etterfulgte sin kones onkel, Carl Fredrik Diriks («Fyrdiriks»), som fyrdirektør. 

Heyerdahl tilhørte grenen i slekten Heyerdahl som stammer fra oberst Christian von Heyerdahl (død 1802).

 Referanser 

 Kilder 
 Christer Bøkwall og Jan Raneke (redaktører): «HEYERDAHL SVR-106-67», Skandinavisk Vapenrulla, hefte 7, Malmö 1967
 Hans Cappelen: Norske slektsvåpen, utgitt ved Didrik Rye Heyerdahl, Oslo 1969 (2. opplag Oslo 1976), tittelsiden, side 18 og 121-122
 Genealogica et Heraldica– Wien 14.19. September 1970 (kongressrapport), Wien 1972
 Didrik Heyerdahl: «Et Gasmann-brev», Norsk slektshistorisk tidsskrift (NST) 24 (1974): 297-305.
 Didrik Heyerdahl: «Militærslekten Rye», NST 25 (1975): 103-130
 XIII International Congress of Genealogical and Heraldic Sciences, Proceedings, London 1976
 Didrik Heyerdahl: «Statsråd Christian Adolph Diriks og hans slekt», NST 26 (1977): 28-36
 The Flag Bulletin 7ICV Report (XIX:3-5), Winchester, USA 1980 
 Eidsvollsmennenes etterkommere: http://data.eidsvollsmenn.no/tng/getperson.php?personID=I9148&tree=Eidsvollsmenn

Kategori:Personer fra Trondheim kommune
Kategori:Norske heraldikere
Kategori:Medlemmer av Milorg
Kategori:Medlemmer av Nasjonal Samling
Kategori:Nordmenn fra andre verdenskrig